Vigtige årstal

Rådhuspladsen

1901. Rådhuspladsen er en realitet, idet plankeværket omkring rådhusbyggeriet fjernes. Rådhuset og den muslingeformede plads foran er tegnet af Martin Nyrop efter inspiration fra campoen i Siena. Tidligere har pladsen lagt areal til Halmtorvet, Vesterport og voldområder.

1914. Lurblæserne bliver opstillet. I 1920’erne og 1930’erne bliver Rådhuspladsen gennemskåret for at give plads til sporvogne, busser og biler.

1943. Der graves beskyttelsesrum foran rådhuset. De ligner muldvarpeskud. Både muldvarpeskud og Nyrops muslingeskal, som også kaldes æbleskivepanden, fjernes i 1947.

1954. Dragespringvandet flyttes fra en placering ved det nuværende H.C. Andersens Boulevard til sin nuværende placering på kanten af Rådhuspladsen.

1965. H.C. Andersen-statuen sættes op på hjørnet af Rådhuspladsen. Den er skabt af H. Luckow-Nielsen.

1996. Forlængelsen af Vesterbrogade hen over Rådhuspladsen til Strøget sløjfes, så man får en stor sammenhængende plads. Den skråner ned mod rådhusets hovedindgang à la Nyrops muslingeskal. Busholdepladsen længst væk fra rådhuset bliver ’afskærmet’ med en terminalbygning af glas og sorte stålplader, som bliver stærkt kritiseret.

2010. Busterminalen fjernes for at give plads til metrobyggeriet. Halvdelen af Rådhuspladsen graves op og gemmes bag grønne hegn.

2012. Det gamle Halmtorv, hvor Lurblæserne står, får en lille lund af kirsebærtræer i forbindelse med en omlægning af Vester Voldgade.

2019. Første del af reetableringen af Rådhuspladsen åbnes: en cykelsti gennem en lund af træer.

Vis mere